Mai Henriksen (KF), 2012-03-02:
Det her er noget, vi har diskuteret før, og nu gør vi det igen, nemlig hvorvidt det skal kunne betale sig at arbejde og hvordan.
I de seneste debatter, vi har haft om det her i Folketingssalen, har jeg sagt, at det egentlig var mærkværdigt, at man overhovedet diskuterede dette emne.
For det burde jo være logisk og naturligt, at vores velfærdssamfund er indrettet sådan, at det kan betale sig at gå på arbejde frem for at være på offentlig forsørgelse.
Lad mig starte med at slå fast, at jeg tror, at langt størstedelen af de ledige, der er på kontanthjælp, rent faktisk gerne vil i job.
De vil gerne inkluderes i et fællesskab, og de vil gerne bidrage til samfundet.
Men det er jo et problem, hvis det alene er lysten, der skal drive værket.
Gevinsten ved at tage et arbejde og undlade at være på passiv forsørgelse er blevet forværret siden den dag, regeringen trådte til, og der er ikke noget, som tyder på, at det vil ændre sig foreløbig, tværtimod.
Mange af de vælgere, der har stemt på regeringen, og som er hårdtarbejdende danskere, må spørge sig selv, hvordan det kan være retfærdigt, at de hver dag står op, tager på arbejde og netop bidrager til samfundet, mens regeringen med sin afskaffelse af kontanthjælpsloftet og starthjælpen nu har gjort det mere fordelagtigt at undlade at bidrage.
Det er et spørgsmål, som man godt kan stille sig selv, og med det her lovforslag bliver det et spørgsmål, som det er endnu mere relevant at stille sig selv.
For ud over at gevinsten ved at tage et arbejde bliver mindsket, får kontanthjælpsmodtagerne nu også 5 ugers ferie oveni.
Jeg kan ikke lade være med at tænke på alle de hårdtarbejdende danskere, som må føle sig noget snydt over at få at vide, at når de har optjent ret til ferie, får en kontanthjælpsmodtager nu det samme.
Som konservativ mener jeg, at der skal være en økonomisk gevinst ved at gå på arbejde, og jeg mener, at man som ledig skal stå til rådighed for arbejdsmarkedet, og det er altså noget, der kan synes svært, hvis man samtidig ferierer ved Gardasøen i Italien.
Det er ganske enkelt ikke rimeligt.
Derfor vil Konservative i udvalgsbehandlingen spørge ind til, hvad konsekvenserne vil være for udbuddet af arbejdskraften, for det er ikke blevet nærmere belyst.
Men det er noget, der er paradoksalt, og enhver borgerlig sjæl må vægre sig ved den tanke, og det gør langt de fleste borgerlige partier her i salen da også i dag, undtagen Dansk Folkeparti.
Jeg må erkende, at jeg ikke begriber, hvorfor Dansk Folkeparti lægger stemmer til det her lovforslag.
Nuvel, Dansk Folkeparti sagde i debatten lige før, at de stemmer for, fordi de især er enige i den første del af forslaget om at forlænge dagpengeperioden midlertidigt, og jeg kunne vist også spore en vis nervøsitet i Dansk Folkepartis ordførertale.
Men det er ikke borgerlig politik, at kontanthjælpsmodtagere belønnes med 5 ugers ferie, når regeringen med en fjernelse af kontanthjælpsloftet og starthjælpen i forvejen har mindsket gevinsten ved at arbejde.
Det sidste, vi har brug for i den økonomiske krise, som vi står i, er, at incitamentet til at arbejde mindskes yderligere, og derfor er det her lovforslag den helt forkerte vej at gå.